
Text rozhodnutia
Súd: Krajský súd Bratislava Spisová značka: 1S/183/2010 Identifikačné číslo súdneho spisu: 1010201403 Dátum vydania rozhodnutia: 17. 05. 2012 Meno a priezvisko sudcu, VSÚ: JUDr. Nora Majerníková ECLI: ECLI:SK:KSBA:2012:1010201403.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Nory Puchelovej a členiek senátu JUDr. Moniky Valašikovej, PhD. a JUDr. Renáty Janákovej v právnej veci žalobcu: Milan Jurišta - Firma Jurišta Milan, Hrachová 18, Bratislava, IČO: 17340080, právne zastúpený: JUDr. Vladimíra Klučková, Sliezska 9, Bratislava proti žalovanému: Krajské riaditeľstvo Hasičského a záchranného zboru v Bratislave, Staromestská 6, Bratislava o preskúmanie zákonnosti rozhodnutia žalovaného č. KRHZ-877/2010 zo dňa 27.5.2010, takto r o z h o d o l : Krajský súd v Bratislave rozhodnutie žalovaného č. KRHZ-877/2010 zo dňa 27.5.2010 v spojení s prvostupňovým rozhodnutím č.p.: ORHZ-1304/2010 zo dňa 14.4.2010 zrušuje podľa ust. § 250j ods. 2 písm. c), d) OSP a vec vracia žalovanému na ďalšie konanie. Žalovaný je povinný zaplatiť žalobcovi na účet právnej zástupkyne žalobcu trovy konania v sume 529,19 €, do 30 dní od nadobudnutia právoplatnosti rozsudku. o d ô v o d n e n i e : Žalovaný správny orgán rozhodnutím č. KRHZ-877/2010 zo dňa 27.5.2010 odvolanie žalobcu zamietol a ako vecne správne potvrdil rozhodnutie Okresného riaditeľstva Hasičského a záchranného zboru v Bratislave, č.p. ORHZ-1304/2010 zo dňa 14.4.2010, ktorým uložil žalobcovi pokutu v sume 2.000,- € za porušenie ustanovení § 4 písm. b), § 5 písm. h) a § 8 písm. c) zákona č. 314/2001 Z.z. o ochrane pred požiarmi v znení neskorších predpisov (ďalej len zákon č. 314/2001 Z.z.). V zákonnej lehote podal žalobca žalobu o preskúmanie zákonnosti vyššie uvedených rozhodnutí s návrhom tieto ako nezákonné zrušiť a vec vrátiť žalovanému na ďalšie konanie, keď dôvody nezákonnosti vidí v tom, že žalobca ani ďalší pracovníci C.. I. J. (prevádzkový vedúci), C. K. (technik PO), I. D. (technik PO) nemali o činnosti - spaľovania horľavých látok uskutočnenej vrátnikom W.. C. Y. dňa 1.3.2010 žiadnu vedomosť. Tieto skutočnosti boli uvedené menovanými osobami vo vyjadrení už pri protipožiarnej kontrole uskutočnenej dňa 24.3.2010. Poukázal, že žalobca žiadny pokyn na spaľovanie horľavých látok svojmu zamestnancovi nedával, naviac v čase vykonávania spaľovania zamestnancom W.. C. Y. a to v období od 25.2.2010 do 4.3.2010 sa na území SR nezdržiaval. Taktiež nebol prítomný pri vykonávaní protipožiarnej kontroly dňa 24.3.2010. Je názoru, že je pravdepodobné a logické, že osoba, ktorá priamo vykonávala spaľovanie, pri ktorom prišlo k jeho rozšíreniu a vzniku škody tretím osobám, mala záujem sa vyviniť zo zodpovednosti za vzniknutú situáciu, pričom práve jej tvrdenia je možné považovať za účelové v snahe vyhnúť sa zodpovednosti za svoje konanie. Uvedené správny orgán vôbec nezvážil, účelovosť vyhodnotil len pri tvrdeniach žalobcu a to bez zváženia všetkých ďalších dôkazov. Žalobca poukazuje, že jeho zamestnanec W.. C. Y. vykonával spaľovanie na pozemku parcela č. XXXX/XXXX, ktorý nie je vo vlastníctve žalobcu, jedná sa o pozemok vo vlastníctve tretej osoby - spoločnosti FORTUNA 2000 s.r.o., Repašského 20, Bratislava. Túto skutočnosť správny orgán vôbec nezobral do úvahy, napriek tomu, že mu bola známa a skonštatoval ju aj vo svojom úradnom zázname zo dňa 19.5.2010. Je názoru, že v prípade, keď správny orgán ustálil skutkový stav a teda ako pravdivé mal tvrdenie W.. C. Y., správnosť tohto tvrdenia mala byť preukázaná ďalším dôkazným prostriedkom, čo však v predmetnom správnom konaní absentuje. Naproti tomu tvrdenie žalobcu správny orgán skonštatoval ako účelové tvrdenie, aj keď toto tvrdenie potvrdili aj ďalší zamestnanci žalobcu a to hneď pri protipožiarnej kontrole. Má za to, že nie je možné ustáliť skutkový stav v predmetnom správnom konaní v takom rozsahu, že W.. C. Y. vykonával spaľovanie na príkaz žalobcu. Spaľovanie uskutočnené W.. C. Y. bolo jeho svojvoľným konaním, mimo jeho pracovných povinností a úloh vyplývajúcich mu z pracovného pomeru. W.. Y. ako osoba spôsobilá na právne úkony je zo svojho konania zodpovedná sama. Žalobca je názoru, že správny orgán rozhodoval na základe nepresného a nespoľahlivo zisteného skutkového stavu, vôbec nevzal do úvahy dôkazy a tvrdenia predkladané žalobcom a skutkový stav ustálil na základe tvrdenia osoby uskutočňujúcej protiprávne konanie. Žalovaný správny orgán vo svojom písomnom vyjadrení k žalobe zo dňa 19.8.2010 navrhol túto ako bezdôvodnú zamietnuť, s poukazom na to, že obidve napadnuté rozhodnutia považuje za zákonné, vydané v súlade so zákonom, z dôvodov, ako sú tieto v rozhodnutiach uvádzané. Uviedol, že vzhľadom na objektívnu zodpovednosť zamestnávateľa, resp. podnikajúcej fyzickej osoby - podnikateľa bol tento skutok v súlade so zákonom č. 314/2001 Z.z. riešený ako porušenie povinností podnikajúcej fyzickej osoby - podnikateľa a nebolo ho možné riešiť ako priestupok občana, pretože v čase jeho spáchania bol W.. Y. v zamestnaní, na pracovisku a konal na príkaz zamestnávateľa. Krajský súd v Bratislave ako súd vecne a miestne príslušný na prejednanie veci podľa § 240a nasl. OSP preskúmal napadnuté rozhodnutie ako aj konanie tomuto predchádzajúce v rozsahu dôvodov uvedených v žalobe (§ 249 ods. 2 OSP) a dospel k záveru, že žaloba je dôvodná. Podľa ust. § 244 ods. 1, 2 a 3 OSP v správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. V správnom súdnictve preskúmavajú súdy zákonnosť rozhodnutí a postupov orgánov štátnej správy, orgánov územnej samosprávy ako aj orgánov záujmovej samosprávy a ďalších právnických osôb, ako aj fyzických osôb, pokiaľ im zákon zveruje rozhodovanie o právach a povinnostiach fyzických a právnických osôb v oblasti verejnej správy (ďalej len rozhodnutie a postup správneho orgánu). Rozhodnutiami správnych orgánov sa rozumejú rozhodnutia vydané nimi v správnom konaní ako aj ďalšie rozhodnutia, ktoré zakladajú, menia, alebo zrušujú oprávnenia a povinnosti fyzických alebo právnických osôb, alebo ktorými môžu byť práva, právom chránené záujmy alebo povinnosti fyzických osôb alebo právnických osôb priamo dotknuté. Postupom správneho orgánu sa rozumie aj jeho nečinnosť. Podľa § 247 ods. 1, 2 OSP podľa ustanovení tejto hlavy sa postupuje v prípadoch, v ktorých fyzická alebo právnická osoba tvrdí, že bola na svojich právach ukrátená rozhodnutím a postupom správneho orgánu a žiada, aby súd preskúmal zákonnosť tohto rozhodnutia a jeho postupu. Pri rozhodovaní správneho orgánu vydaného v správnom konaní je predpokladom podľa postupu tejto hlavy, aby išlo o rozhodnutie, ktoré po vyčerpaní riadnych opravných prostriedkov, ktoré sa preň pripúšťajú, nadobudlo právoplatnosť. Z pripojeného administratívneho spisového materiálu žalovaného vyplýva, že žalovaný ako druhostupňový orgán zamietol odvolanie žalobcu a potvrdil rozhodnutie Okresného riaditeľstva Hasičského a záchranného zboru v Bratislave č.p. ORHZ-1304/2010 zo dňa 14.4.2010, ktorým uložil žalobcovi pokutu v sume 2.000,- Sk za porušenie povinnosti, ktorá mu vyplýva z § 4 písm. d) zákona č. 314/2001 Z.z. a z § 3 ods. 1 a 2 vyhlášky MV SR č. 121/2002 Z.z., ktorú porušil tým, že nezabezpečil plnenie opatrení na ochranu pred požiarmi pri činnostiach spojených so zvýšeným nebezpečenstvom vzniku požiaru pri spaľovaní horľavých látok na voľnom priestranstve vykonávanom dňa 1.3.2010 v mieste podnikania v areáli Hrachová 18, Bratislava a to nevydal písomný pokyn na zabezpečenie ochrany pred požiarmi pre túto činnosť. Za porušenie tejto povinnosti na úseku ochrany pred požiarmi mu uložil sankciu 250,- € z celkovej výšky pokuty, ďalej pokutu za porušenie povinností vyplývajúce z § 8 písm. c) zákona č. 314/2001 Z.z. tým, že jeho zamestnanec W.. C. Y. v pracovnej dobe podľa jeho výpovede na jeho príkaz spaľoval horľavé látky - neporiadok a rôzne horľavé materiály - kartóny, krabice, papiere na voľnom priestranstve v areáli Hrachová 18, Bratislava dňa 1.3.2010 bez predchádzajúceho súhlasu Okresného riaditeľstva. Za porušenie tejto povinnosti na úseku ochrany pred požiarmi sa mu uložila sankcia 1.000,- Sk z celkovej výšky pokuty, ďalej pokutu za porušenie povinnosti, ktorá mu vyplýva z § 5 písm. h), z § 13 ods. 1 písm. c) zákona č. 314/2001 Z.z. a z § 19 ods. 1 písm. b) vyhlášky MV SR č. 121/2002 Z.z. tým, že nebola zriadená protipožiarna asistenčná hliadka pri tejto činnosti spojenej so zvýšeným nebezpečenstvom vzniku požiaru - spaľovanie horľavých látok na voľnom priestranstve vykonávaného dňa 1.3.2010 v areáli podnikania fyzickej podnikajúcej osoby Hrachová 18, Bratislava. Za porušenie tejto povinnosti na úseku ochrany pred požiarmi mu bola uložená sankcia 250,- € z celkovej výšky pokuty, ďalej pokuta za porušenie povinnosti, ktorá mu vyplýva z § 4 písm. b) zákona č. 314/2001 Z.z. a z § 7 písm. d) vyhlášky MV SR č. 121/2002 Z.z., ktorú porušil tým, že nezabezpečil plnenie opatrení na ochranu pred požiarmi pri činnostiach spojených so zvýšeným nebezpečenstvom vzniku požiaru a to po spaľovaní dňa 1.3.2010 v areáli podnikania fyzickej podnikajúcej osoby Hrachová 18, Bratislava, nebola dostatočne vykonávaná kontrola stavu spaľovacieho miesta a priľahlých priestorov po jeho skončení na zistenie intenzity dohorievania, pričom nebola ani určená doba, počas ktorej sa po skončení spaľovania bude vykonávať ich kontrola - podľa výpovede sa zamestnanec vrátil na vrátnicu a následne na miesto spaľovania, až keď zistil, že v areáli je požiar od tohto spaľovania, ktorý sa rozšíril aj na priľahlé priestory a pozemky. Za porušenie tejto povinnosti na úseku ochrany pred požiarmi mu bola uložená sankcia 250,- € z celkovej výšky pokuty, pokutu za porušenie povinnosti, ktorá mu vyplýva z § 4 písm. e) zákona č. 314/2001 Z.z. a z § 7 písm. a) vyhlášky MV SR č. 121/2002 Z.z. a ktorú porušil tým, že nezabezpečil plnenie opatrení na ochranu pred požiarmi pri činnostiach spojených so zvýšeným nebezpečenstvom vzniku požiaru - fyzická podnikajúca osoba - podnikateľ nenavrhol žiadne konkrétne podmienky z hľadiska protipožiarnej bezpečnosti, pre toto spaľovanie vykonávané dňa 1.3.2010 v areáli podnikania Hrachová 18, Bratislava v závislosti od druhu a množstva spaľovaných horľavých látok, poveternostných podmienok a miesta a plochy spaľovania vrátane okolností, keď je spaľovanie zakázané a neurčil zodpovednú osobu za ich dodržiavanie. Za porušenie tejto povinnosti na úseku ochrany pred požiarmi mu bola uložená sankcia 250,- € z celkovej výšky pokuty. Proti rozhodnutiu o uložení pokuty sa žalobca v zákonnej lehote odvolal. V odvolaní namietal, že uložená pokuta je neprimeraná a jej výška nie je odôvodnená a v tomto smere nepreskúmateľná. Ďalej uviedol, že orgán štátneho požiarneho dozoru nezistil riadne skutkový stav, pretože spaľovanie vykonal W.. C. Y. sám na vlastnú zodpovednosť na pozemku, ktorý nie je súčasťou areálu vo vlastníctve účastníka konania. V závere odvolania žiadal o zrušenie prvostupňového rozhodnutia. Odvolací orgán odvolaniu nevyhovel a prvostupňové rozhodnutie potvrdil. V zmysle § 47 správneho poriadku rozhodnutie musí obsahovať výrok, odôvodnenie a poučenie. V odôvodnení rozhodnutia správny orgán uvedie, ktoré skutočnosti boli podkladom na rozhodnutie, akými úvahami bol vedený pri hodnotení dôkazov, ako použil správnu úvahu pri použití právnych predpisov, na základe ktorých rozhodoval a ako sa vyrovnal s návrhmi a námietkami účastníkov konania a s ich vyjadreniami k podkladom rozhodnutia. Odôvodnenie je zhrnutím všetkých zistených skutočností, ktoré odôvodňujú výrok rozhodnutia. V odôvodnení rozhodnutia treba uviesť závery o tom, ktoré skutočnosti sa považujú za nepochybne zistené, posúdi sa právny význam týchto skutočností a vysloví úsudok o predmete konania. S poukazom na právnu normu citovanú vo výroku rozhodnutia sa musí zdôvodniť jej použitie v konkrétnom prípade. V zrozumiteľnom a presvedčivom odôvodnení sa koncentruje účinok celého konania. Základné právo na súdnu ochranu v správnom súdnictve totiž predpokladá nielen formálne umožnenie prístupu posudzovanej osoby v súdnej ochrane ale taktiež taký prístup, ktorý bude znamenať efektívny pokus o ochranu individuálnych záujmov takej osoby. Táto efektívnosť závisí od mnohých faktorov predovšetkým však od práva dotknutej osoby brániť svoje záujmy za najlepších možných podmienok, čo v kontexte posudzovaného zákona znamená, že dotknutá osoba má možnosť vyžadovať od príslušného orgánu oznámenie aspoň základných dôvodov rozhodnutia a tak so znalosťou veci posúdiť, či je pre ňu užitočné obrátiť sa s príslušným návrhom na súd. Príslušný súd môže zabezpečiť efektívnu ochranu dotknutých práv a právom chránených záujmov takejto osoby len vtedy, keď predmetom jeho kontroly (prieskumu) bude zákonnosť dôvodov napadnutého rozhodnutia. Súd po preskúmaní napadnutého rozhodnutia dospel k záveru, že rozhodnutie žalovaného je nepreskúmateľné pre nezrozumiteľnosť, nakoľko z obsahu prvostupňového ani druhostupňového rozhodnutia nevyplýva, na základe čoho pristúpil žalovaný správny orgán k vyvodeniu objektívnej zodpovednosti žalobcu, keď konanie žalobcu nesubsumoval pod žiadne zákonné ustanovenie, čím porušil ust. § 47 ods. 2 správneho poriadku, podľa ktorého výrok musí obsahovať uvedenie zákonného ustanovenia, podľa ktorého správny orgán postupoval a následne odôvodnenie musí korešpondovať s výrokom rozhodnutia. Otázku objektívnej zodpovednosti, ktorú žalovaný použil vo svojom vyjadrení k žalobe i na pojednávaní vôbec neriešil v správnom konaní. Na základe uvedeného súd potom dospel k záveru, že napadnuté rozhodnutie žalovaného ako aj tomuto predchádzajúce rozhodnutie prvostupňového správneho orgánu, sú nezákonné pre nepreskúmateľnosť a pre nedostatok dôvodov, a preto, že zistenie skutkového stavu je nedostačujúce na posúdenie veci. Z týchto dôvodov i v súlade s ust. § 250j ods. 2 písm. c), d) OSP zrušil a vec vrátil žalovanému na ďalšie konanie. Podľa § 250j ods. 6 OSP je správny orgán viazaný právnym názorom súdu. O náhrade trov konania súd rozhodol podľa § 250k ods. 1 OSP a úspešnému žalobcovi priznal náhradu trov konania v celkovej sume 529,19 €. Priznané trovy konania pozostávajú z náhrady súdneho poplatku zaplateného za žalobu vo výške 66,- € a z trov právneho zastúpenia žalobcu advokátkou pozostávajúce za 1x prevzatie a príprava zastúpenia 120,23 €, 1x žaloba 120,23 €, spolu 240,46 € a DPH vo výške 48,09 €, 2x režijný paušál á 7,21 €, t.j. spolu 14,42 €, 1x účasť na pojednávaní dňa 17.5.2012, t.j. 127,16 € + DPH 25,43 € a režijný paušál 7,63 €. Toto rozhodnutie prijal Krajský súd v Bratislave pomerom hlasov 3:0 (§ 3 ods. 9 zákona č. 757/2004 Z.z. v znení zákona č. 33/2011). Poučenie: Proti tomuto rozhodnutiu možno podať odvolanie do 15 dní odo dňa jeho doručenia na Krajský súd v Bratislave, písomne, dvojmo. Z podania musí byť zjavné, ktorému súdu je určené, kto ho robí, ktorej veci sa týka a čo sleduje a musí byť podpísané a datované (§ 42 ods. 3 O.s.p). V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha (§ 205 ods. 1 O.s.p.). Podľa § 205 ods. 2 O.s.p. odvolanie možno odôvodniť len tým, že: a/ v konaní došlo k vadám uvedeným v § 221 ods. 1 O.s.p.; b/ konanie má inú vadu, ktorá mohla mať za následok nesprávne rozhodnutie vo veci; c/ súd prvého stupňa neúplne zistil skutkový stav veci, pretože nevykonal navrhnuté dôkazy, potrebné na zistenie rozhodujúcich skutočností; d/ súd prvého stupňa dospel na základe vykonaných dôkazov k nesprávnym skutkovým zisteniam; e/ doteraz zistený skutkový stav neobstojí, pretože sú tu ďalšie skutočnosti alebo iné dôkazy, ktoré doteraz neboli uplatnené (§ 205 a/ O.s.p.); f/ rozhodnutie súdu prvého stupňa vychádza z nesprávneho právneho posúdenia veci. Rozsah, v akom sa rozhodnutie napáda a dôvody odvolania môže odvolateľ rozšíriť len do uplynutia lehoty na odvolanie.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2012:1010201403.1 (dáta aktuálne k 9. 11. 2026). Záväzné je znenie zverejnené súdom.




